《和周焘合江亭 其一》
宋代·吴栻

使者风流照锦城，东郊揽辔更澄清。春江合处烟凝晓，秀岭横边日弄晴。

石鼎煮茶浓有味，金钟注酒酾无声。何时却信桥南步，细读诗人古柏行。

作者简介：建州瓯宁人，字顾道。神宗熙宁六年进士。累官知开封府，迁工、户二部侍郎。徽宗朝历知苏州、陈州、河中、成都府。除兵部侍郎，再知成都，改知郓州中山府。徽宗尝称其清谨循良。